চলতি প্রিমিয়ার লিগের খেতাবি অভিযান নাটকীয় পরিসমাপ্তির পথে। ব়ড় দলগুলির প্রথাগত আধিপত্য ভেঙে ট্রফির সবচেয়ে কাছে লেস্টার সিটি।  
আর চার ম্যাচ বাকি। তার মধ্যেই ক্লদিও রেনিয়েরির দল (৩৪ ম্যাচে ৭৩) পাঁচ পয়েন্টে এগিয়ে রয়েছে খেতাবের আর এক দাবিদার টটেনহ্যাম হটস্পারের (৩৪ ম্যাচে ৬৮) চেয়ে। আপাতদৃষ্টিতে লেস্টার সিটি’র ইপিএল চ্যাম্পিয়ন হওয়ার সম্ভাবনা উজ্জ্বল। কিন্তু অঙ্কের হিসাবে এখনও ফেলা যাচ্ছে না দৌড়ে থাকা আর্সেনাল এবং ম্যাঞ্চেস্টার সিটি’কে। তবে কি আগামী ১৫মে ইপিএলের শেষ ম্যাচ পর্যন্ত টানটান উত্তেজনা নিয়ে অপেক্ষায় থাকতে হবে সমর্থকদের?
কত দ্রুত ট্রফি নিশ্চিত করতে পারে লেস্টার সিটি
রবিবার সোয়ানসি সিটি’র বিরুদ্ধে খেলবে লেস্টার সিটি। সেই ম্যাচে রেনিয়েরির দল জিতলে এবং একইসঙ্গে ওয়েস্ট ব্রমউইচ যদি হারিয়ে দেয় টটেনহ্যাম’কে, তবে ট্রফির আরও কাছে চলে যাবে লেস্টার সিটি। তারপর আগামী ১ মে ওল্ড ট্র্যাফোর্ডেও ম্যাঞ্চেস্টার ইউনাইটেড-কে হারালে সেদিনই নতুন ইতিহাস গড়বেন জেমি ভার্ডি-রা। সেক্ষেত্রে ঘরের মাঠ কিংগ পাওয়ার স্টেডিয়ামে আগামী ৭ মে এভার্টনের বিরুদ্ধে ম্যাচের পরেই লেস্টার সিটি’র হাতে উঠতে পারে কাঙ্ক্ষিত ইপিএল ট্রফি।
যদি প্রত্যাশা পূরণ না হয়
ধরেই নেওয়া যায় টটেনহ্যাম হারিয়ে দেবে ওয়েস্ট ব্রমউইচ’কে। সেক্ষেত্রে কোনও অবস্থাতেই শেষ তিন ম্যাচে হারা চলবে না লেস্টার সিটি’র। আগামী ২ মে স্ট্যামফোর্ড ব্রিজে চেলসির বিরুদ্ধে খেলবে টটেনহ্যাম। লেস্টার সিটি শেষ তিন ম্যাচে জিততে না পারে, তখন ৮ মে সাউদাম্পটনের বিরুদ্ধে জিতলেই ট্রফি নিশ্চিত হবে টটেনহ্যামের। তবে লেস্টার সিটি এবং টটেনহ্যাম নিজেদের বাকি ম্যাচের কোনও একটিতে ড্র করে, তাহলে ১৫ মে শেষ ম্যাচ পর্যন্ত অপেক্ষা করতে হবে।
চ্যাম্পিয়নরা কি ট্রফি পাবে ঘরের বাইরে
আগামী ১৫ মে শেষ দিনে টটেনহ্যাম অ্যাওয়ে ম্যাচ খেলবে নিউক্যাসলের বিরুদ্ধে। স্ট্যামফোর্ড ব্রিজে লেস্টার সিটি’র প্রতিপক্ষ চেলসি। যে দলই চ্যাম্পিয়ন হোক না কেন, লেস্টার সিটি বা স্পারদের ট্রফি তুলে দেওয়া হবে বাইরের মাঠে। অর্থাৎ ইপিএল আয়োজকদের তৈরি থাকতে হবে দু’টি ট্রফি নিয়ে। ইপিএলের ইতিহাসে এ-ও তো এক নতুন আকর্ষণ হয়ে উঠতে চলেছে